18
Dios pajal ca cus ntülüs jupj, Babiloniá.
1 Locopyaya p'a wa tjinyuc, p'a jawasa ca mpalas. Napj tjinyuc ángel p'a wa tjac' tsjun mpe. 'Ücj jyǘ'tatsja jupj Dios jostsja jin. Tjejyawca la tjiji nosis casa'á, jupj jas tjejyawca mpes. 2 Jupj yümücj tjevele, pjü jis la pac. Tjevele:
“Babilonia Püné tyüla, malala tepyala.
Lapanenpan p'in ne'aj patja quinam.
Ne'aj pjü lapanenpan tsyu'pa jatja.
Ne'aj tsyu'pa jatja wa jis pam jana
malala witjacj,
sin te witjacj wa.
3 Babilonia mo'ó tapatjá pajal malala quelel lajaytsja,
quepj niyom pülücj jis lal wine jinwá.
Ma jisastsja Dios ne'aj.
P'a p'iyá jisastsja yupj lovin.
Babilonia mo'ó la tjajay mpes wa,
nin p'iyá quelel lajaytsja gentá,
pjü nosis casá patja sin popé.
'Üsǘ jis tjemyona jinwá jis tepyala
pajal malala nyuca la tjajay mpes.
Babilonia mo'o patja la tjajay
quelel lajaytsja wa yupj.
Jepapan nosis casa'á, jisas watsja
Babilonia mo'o patja jisastsja jin p'iyá.
Vender lajay witjacj nosis casa'á,
yupj pajal pülücj jatatj jis tepyala,
pülücj vender la tjajay mpes.
Babilonia mo'ó tapatjá
pajal pülücj jaylacj la tjajay
tsjan pülücj jaylacj”,
ángel püné nin véletsja Babilonia po'ó.
4 Locopyaya p'a wa nepé vele jin tjapjacas tsjun popé. Tjevele:
“Pje'á nu tacalas napj negente,
ma malala la müjí jupj jinwá,
ne ma ca malala nu mpalas jupj lal,
napj cus tyül na.
5 La pülücj pajal malala la tjiji jupj, newa nin.
Dios pjü selé jupj malala la tjijá,
ne nasa ca cus ntülüs jupj,
nin la tjiji mpes”,
niná tjapjacas napj.
6 Tjevele wa Babilonia cus tül jis lal:
“Jupj la tjiji jinwá la müjí nun jupj lal.
Pajal malala la tjiji jupj la p'a jis lal,
mpes pajal ca cus ntülǘ jupj.
La p'a wa pajal malala jis tepyala
jupj la tjiji mpes.
Nin la müjí nun, nin p'iyá
ca pajal malala mpalas jupj quinam.
Más malala ca mpalas jupj yupj jis lal.
Pues pjü malala la tjiji mpes,
nun ca cus ntülǘ jupj quinam.
7 Pjü jupj jostsja, pjü way t'e'éncatsja.
Pajal püné jin jólatsja jupj p'iyá lovin.
Mpes nin la müjí nun,
nin p'iyá ca pajal mvajas,
'aplijila mpalas wa jupj, cus ntülǘ na.
Jupj lovin jola jupj p'iyá jepa,
jyü'ta jin jola jupj.
Jusapj tulucj jola jupj;
lovin ma ca la mpuyus, jola.
8 Jupj nin jola mpes,
po 'in len̈ way ca malala mpalas jupj.
Pajal ca len̈ way ca pülücj nca'lin̈.
Len̈ way ca pülücj la mpuyucj,
len̈ way ca ve cjuwá nsem ne'aj 'ots'ipj.
Ca pjü mpem ne'aj.
Qjuis Jepa Dios jas tjiyocj jupj,
ne ca cus ntülüs jupj”,
nin tjevele tsjun popé.
9 Jepapan nosis nt'a, myusca ca nucucj Babilonia tüpwé mpes. 'Aplijila way ca nsem yupj, Babilonia malala tepyala mpes. La mpuyucj ca, jupj mpes. Yupj p'iyá malala la tjajay wa jupj lal. Nin p'iyá ma wa jisastsja Dios. P'a wa p'in jisastsja, Babilonia mo'o patja jisastsja jinwá. Pjü jisas, pjü natsja yupj, Babilonia jinwá. 10 Jepapan pajal ca lecj meyacj Babilonia pajal malala tepyala mpes. Campa mpe ca nucucj, ca mvelecj Babilonia lal:
“Pajal malala 'e tepalá jipj.
Pülücj tapátjatsja jipj nt'a yas nam.
Jipj pajal pünetsja.
Babilonia lyatsja jipj.
Jipj pajal jin tjiyoctsja.
Pajal len̈ way pjü malala 'e tepalá,
cyapj tyüla na”,
nin ca mvelecj jepapan.
11 Vender lajay witjacj nosis nt'a, pajal ca yümücj la mpuyucj wa jupj mpes. Pajal 'aplijila ca jis mpalas yupj jupj mpes. Pues len̈ nsem pjacj 'ucul, jaylacj la qjuijicj yupj tucutj vender lajay. 12 Pajal pülücj tucutsja yupj vender lajay mpes.
Oro vender lajay watsja. Plata tucutj watsja.
Pe pülücj jaylacj tucutj watsja, pe perla ló 'ots'ipj.
Pülül tucutj wa. Jis pülül pajal 'üsüstsja, nepénowa pje way 'üsüs yustaptsja, nepénowa tsju jas püste jin yustaptsja, nepénowa pajal tsjatsj waytsja, 'üm'üm waytsja, nepénowa pajal jetsja.
Yupj vender lajay watsja pjü wüt' 'üsüs cjumsu.
Tsjan 'üsüs yustapj, pülücj vender lajay watsja yupj, nepénowa elefante wis, nepénowa wüt' pülücj jaylacj, nepénowa bróncetsja, nepénowa acérotsja, nepénowa pe mármol lotsja.
13 Yupj canela vender lajay watsja.
Pomada vender lajay watsja, ts'ülüc' 'üsüs cjumsu la 'üm 'ots'ipj, lemeliyú 'ots'ipj, perfume 'ots'ipj, vino 'ots'ipj, aceite vender lajay watsja, harina 'üsüs 'ots'ipj, trigo 'ots'ipj.
Vaca 'ots'ipj vender lajaytsja, oveja 'ots'ipj, cavayú 'ots'ipj.
Carreta 'ots'ipj vender lajaytsja, esclavopan 'ots'ipj. 'Ücj vender lajaytsja gentas.
14 Niná vender lajay, Babilonia lal ca mvelecj wa: “Pjü niná jipj tyatsja, jipj jyastsja wa, pjü tecyawaja quiyam. Pues cjuwá quinam wolas püna jyastsja, pajal 'ücj syá'matsja. Pjü 'üsüs yustaptsja jipj nt'a, pues cjuwá quinam pjü. Lovin ma ca nta'an niná lovin”, nin ca mvelecj yupj.
15 Vender lajay pajal pülücj jatatj jis tepyala, ne'aj vender la tjajay mpes. Yupj ca pajal lecj meyacj Babilonia malala tepyala mpes, ne campa mpe ca nucucj yupj. La mpuyucj ca; 'aplijila ca jis mpalas yupj. 16 Babilonia lal ca mvelecj:
“Pajal malala 'e tepalá.
Pülücj pátjatsja jipj nt'a yas nam.
Jipj pajal pünetsja.
Jim 'a quepan pajal 'üsüs justa jinwatsja.
Quepj jas quip pajal 'üsüs justa jinwatsja jipj.
Jin quip nepénowa
pülül pje 'üsüs yustaptsja,
nepénowa tsju jas püste jin yustaptsja,
nepénowa pajal sin jetsja.
Soquiya tjyama jinwatsja jipj,
arete pjots' jala jinwá 'ots'iptsja,
arete nepénowa órotsja,
nepénowa pe pülücj jaylacj,
pe perla ló watsja nepenowá.
17 Po 'in pülücj tyatsja,
po 'in len̈ way tecyawaja”,
nin ca mvelecj vender lajay.
Barco jatatj, nucucj wa ca yupj pjü way, campa mpe. Ca nucucj Babilonia pwe. Barco mo'o jil, pjü yupj nucucj wa ca, barco mo'o tsji' lajay, nucucj wa ca. Pjü way 'üsǘ mo'ó tsji' lajay, nucucj wa ca yupj. 18 Nepé myusca ca nucucj, jupj tüpwé mpes, ne nin ca mvelecj: “Pues cjuwá p'a pülücj patja nin jiná. Pünetsja pajal.”
19 'Amá sey pjucj casá mpa'tacj 'aplijila mpes. La mpuyucj ca, mvelecj wa Babilonia mpes:
“Pajal malala tepyala jupj.
Pajal pünetsja jupj yas nam.
Jupj jaylacj la tjiji tsjan pajal pülücj jaylacj.
Mpes pülücj tya'acj qjuis tepyala cupj,
cupj ne barco tya'acj.
Nin tulucj quinam.
Po 'in len̈ way pjü malala tepyala jupj”,
nin ca mvelecj yupj, barco mo'o jil.
20 P'a casá nujola nsem nun, tsjun po'o potjaqué. Nun tsjun po'o potjaqué, 'üsüs nujisas t'as malala tepyala jupj. 'Üsüs nujisas t'as nun Dios ts'uyupj, nun apostolpan nepenowá, nepénowa profetapan nun. Dios cus tyüla jupj, jupj pajal malala la nutjiji mpes.
21 Niná tjapjacas na, ángel pajal jas tjiyocj tjinyuc napj. Pe püné nt'ya jupj, trapiche jinwá jústatsja. 'Üsǘ püné mo'o la ts'iya pwen, tjevele:
“Nin p'iyá ca mpalas Babilonia,
pülücj patja nt'a.
Pajal pünetsja,
mop'in Dios ca 'amá nt'a palá la nts'iyas jupj,
ne pjü ma ca jus nucucj quinam.”
22 Ángel tjevele wa Babilonia lal:
“Ma cüpjacas quinam jipj nt'a jatül.
Ma cüpjacas quinam arpa.
Ma wa cüpjacas quinam gente nejets'en̈.
Ma wa cüpjacas quinam yupj la pjus.
Ma ca cüpjacas quinam trompeta jipj nt'a.
Len̈ ca nsem tsji' lajay pjü.
Ma cüpjacas quinam trigo jacjol jipj nt'a.
23 Ma yam jus cümüjǘ jipj nt'a quinam.
Niyom, locopyas,
ma ca mwayim jipj nt'a quinam.
Vender lajay jipj nt'a tapatjá,
pajal noypan waytsja nosis nt'a
'in lacasana way,
t'emel pülücj jatatsja mpes;
nin tulucj ca nsem quinam.
Püna diablo cyapj tjep'ya'sa malala la tjejay,
ne jipj yus tsyawiltsja gentas nosis nt'a.
Nin tulucj ca nsem quinam”,
nin tjevele ángel jas tjiyocj Babilonia lal.
24 Dios ca cus ntülüs Babilonia, pülücj patja nt'a. Babilonia nt'a jis tjü'ünan profetapan, jis tjü'ünan wa la p'a wa Dios juts'uyupj. P'a nt'a nosis nt'a jis tjü'ünan wa Dios ts'uyupj. Babilonia la tjiji mpes, nin la tjajay wa ne'aj. Pjü way jis tjü'ünan, Babilonia mpes jis tjü'ünan yupj.